Document ID: 32008R1267

Title and Content:
ΚΑΝΟΝΙΣΜΌΣ (ΕΚ) αριθ. 1267/2008 ΤΗΣ ΕΠΙΤΡΟΠΉΣ της 12ης Δεκεμβρίου 2008 για την τροποποίηση του κανονισμού (ΕΚ) αριθ. 2172/2005 σχετικά με τις λεπτομέρειες εφαρμογής μιας δασμολογικής ποσόστωσης για την εισαγωγή ζώντων βοοειδών βάρους άνω των 160 χιλιογράμμων και καταγωγής Ελβετίας, που προβλέπεται στη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 144 παράγραφος 1 σε συνδυασμό με το άρθρο 4, Εκτιμώντας τα ακόλουθα: (1) Το άρθρο 8 του κανονισμού (ΕΚ) αριθ. 2172/2005 της Επιτροπής (2) προβλέπει ότι ο κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (3) εφαρμόζεται στον κανονισμό (ΕΚ) αριθ. 2172/2005, πλην αντιθέτων διατάξεων. (2) Σύμφωνα με το άρθρο 3 παράγραφος 2 δεύτερο εδάφιο του κανονισμού (ΕΚ) αριθ. 2172/2005, σε περίπτωση που οι αιτήσεις για δικαιώματα εισαγωγής υπερβαίνουν κατά 5 % τη διαθέσιμη ποσότητα στο πλαίσιο της ποσόστωσης, η επιπλέον ποσότητα δεν λαμβάνεται υπόψη. Κρίνεται σκόπιμο να διαγραφεί η εν λόγω διάταξη προκειμένου να ευθυγραμμιστούν οι διατάξεις του κανονισμού (ΕΚ) αριθ. 2172/2005 με εκείνες του άρθρου 6 παράγραφος 5 του κανονισμού (ΕΚ) αριθ. 1301/2006. (3) Το άρθρο 4 παράγραφος 1 του κανονισμού (ΕΚ) αριθ. 2172/2005 προβλέπει ότι μετά την κοινοποίηση από τα κράτη μέλη των ποσοτήτων για τις οποίες έχουν υποβληθεί αιτήσεις για δικαιώματα εισαγωγής, η Επιτροπή πρέπει να αποφασίσει το συντομότερο δυνατό κατά πόσο μπορεί να δοθεί συνέχεια στις αιτήσεις. Το άρθρο 7 παράγραφος 2 του κανονισμού (ΕΚ) αριθ. 1301/2006 προβλέπει ότι σε περίπτωση που οι ποσότητες που καλύπτονται από τις αιτήσεις υπερβαίνουν τις διαθέσιμες ποσότητες για την περίοδο δασμολογικής ποσόστωσης εισαγωγής πρέπει να καθορίζεται συντελεστής κατανομής. Δεδομένου ότι ο κανονισμός (ΕΚ) αριθ. 1301/2006 είναι οριζόντιος, η σχετική διάταξη του άρθρου 4 παράγραφος 1 του κανονισμού (ΕΚ) αριθ. 2172/2005 πρέπει να διαγραφεί. Επιπλέον, είναι αναγκαίο να καθοριστεί η χρονική περίοδος κατά την οποία πρέπει να χορηγηθούν τα δικαιώματα εισαγωγής. (4) Για τις περιπτώσεις στις οποίες έχει καθοριστεί συντελεστής κατανομής, είναι αναγκαίο να διευκρινιστεί ότι οι εγγυήσεις που έχουν συσταθεί μαζί με τις αιτήσεις για δικαιώματα εισαγωγής, δυνάμει του κανονισμού (ΕΚ) αριθ. 2172/2005, πρέπει να αποδεσμευτούν κατ’ αναλογία. (5) Το άρθρο 6 παράγραφος 2 δεύτερο εδάφιο του κανονισμού (ΕΚ) αριθ. 2172/2005 προβλέπει ότι κάθε έκδοση πιστοποιητικού εισαγωγής συνεπάγεται αντίστοιχη μείωση των δικαιωμάτων εισαγωγής που παραχωρούνται. Κρίνεται σκόπιμο να διευκρινιστεί ότι κατά την έκδοση πιστοποιητικού εισαγωγής η εγγύηση που έχει συσταθεί μαζί με την αίτηση για δικαιώματα εισαγωγής πρέπει να αποδεσμεύεται κατ’ αναλογία. (6) Συνεπώς, ο κανονισμός (ΕΚ) αριθ. 2172/2005 πρέπει να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 2172/2005 τροποποιείται ως εξής: 1. Στο άρθρο 3 παράγραφος 2, το δεύτερο εδάφιο διαγράφεται. 2. Το άρθρο 4 τροποποιείται ως εξής: α) η παράγραφος 1 αντικαθίσταται από το ακόλουθο κείμενο: «1. Τα δικαιώματα εισαγωγής χορηγούνται από την έβδομη έως την 16η εργάσιμη ημέρα μετά το τέλος της περιόδου των κοινοποιήσεων που αναφέρεται στο άρθρο 3 παράγραφος 5 πρώτο εδάφιο.»· β) η ακόλουθη παράγραφος 3 προστίθεται: «3. Σε περίπτωση που η εφαρμογή της παραγράφου 2 έχει ως αποτέλεσμα τη χορήγηση λιγότερων δικαιωμάτων εισαγωγής από αυτά για τα οποία υποβλήθηκαν αιτήσεις, η εγγύηση που έχει συσταθεί σύμφωνα με το άρθρο 5 παράγραφος 1 αποδεσμεύεται κατ’ αναλογία χωρίς καθυστέρηση.». 3. Στο άρθρο 6 παράγραφος 2, το δεύτερο εδάφιο αντικαθίσταται από το ακόλουθο κείμενο: «Κάθε έκδοση πιστοποιητικού εισαγωγής συνεπάγεται αντίστοιχη μείωση των δικαιωμάτων εισαγωγής που παραχωρούνται και η εγγύηση που έχει συσταθεί σύμφωνα με το άρθρο 5 παράγραφος 1 αποδεσμεύεται κατ’ αναλογία χωρίς καθυστέρηση.». Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Δεκεμβρίου 2008.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
122
2106
913
187
614
5962
4040
2711

EuroVoc IDs (Expanded): 2519
122
2106
913
187
614
5962
4040
2711

Dataset Source: meu

Split: train